O Heer, uit bloed en wonde 

Verlate van u vriende, 
verlate Worstelaar; 
verlate van die Vader - 
Verlate Middelaar! 

Net pyn en dors en duister 
is by U in u nood; 
ontdaan van aardse luister, 
oorwin U tog die dood! 

U vasgenaelde hande, 
u spiesverwonde sy 
spreek wyd oor alle lande: 
Só moes die Christus ly! 
Vervloek, om te ontsondig, 
verlate, om te vind; 
moes sterf om te verkondig: 
Deur My word jy Gods kind. 

Ek dank U, Heer, van harte 
dat U, Verlosser, Vriend, 
vir my die bitter smarte 
gely het, onverdiend! 

Waar ek hier ook mag swerwe, 
dié troos sal ek behou 
dat as ek eenmaal sterwe, 
ek, Heiland, U aanskou. 

